KOMISSION TIEDONANTO NEUVOSTOLLE neuvoston direktiivin 2006/112/EY 395 artiklan mukaisesti /* COM/2013/0105 final */





KOMISSION TIEDONANTO NEUVOSTOLLE neuvoston direktiivin 2006/112/EY 395 artiklan mukaisesti 1. TAUSTAA Neuvosto voi yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (jäljempänä ”alv-direktiivi”) 395 artiklan mukaisesti antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten tai veron kiertämisen estämiseksi. Koska kyseisellä menettelyllä vahvistetaan poikkeuksia alv:hen sovellettaviin yleisiin periaatteisiin, kyseisten poikkeusten olisi Euroopan unionin tuomioistuimen vakiintuneen oikeuskäytännön mukaan oltava soveltamis­alaltaan rajoitettuja ja oikeasuhtaisia. Romania on hakenut kirjeessään, jonka komissio on kirjannut vastaanotetuksi 23. lokakuuta 2012, lupaa jatkaa alv-direktiivin 193 artiklasta poikkeavan toimenpiteen soveltamista. Komissio antoi mainitun direktiivin 395 artiklan 2 kohdan mukaisesti Romanian hakemuksen tiedoksi muille jäsenvaltioille 18. tammikuuta 2013 päivätyllä kirjeellä. Komissio on 22. tammikuuta 2013 päivätyllä kirjeellä ilmoittanut Romanialle saaneensa kaikki hakemuksen arviointia varten tarvittavat tiedot. Romania hakee lupaa saada jatkaa käännetyn verovelvollisuuden soveltamista tiettyihin viljoihin ja öljysiemeniin, joille sille on aiemmin myönnetty poikkeus[1]. Neuvosto myönsi tämän poikkeuksen hyvin erityisessä tilanteessa, jossa Romania sitoutui toteuttamaan mainitun poikkeuksen voimassaoloaikana joukon uudistuksia, joiden myötä olisi mahdollista palata soveltamaan tavanomaista järjestelmää kyseisen siirtymäkauden jälkeen. Tätä lähestymistapaa perusteltiin erityisesti riskillä petosten siirtymisestä muihin jäsenvaltioihin alalla, jonka taloudellinen merkitys on huomattava useissa jäsenvaltioissa. Muistutettakoon, että mainitusta poikkeuksesta neuvostossa käytyjen neuvottelujen aikana useat jäsenvaltiot ilmoittivat olevansa huolissaan siitä, että mikä tahansa poikkeus erinä tapahtuvan maksamisen järjestelmästä ei saa olla muuta kuin viimeinen keino ja kiireellinen toimenpide silloin, kun petoksista on näyttöä, ja että myönnettävän poikkeuksen välttämättömyydestä ja poikkeuksellisesta luonteesta, toimenpiteen kestosta ja asianomaisten tuotteiden erityisluonteesta on esitettävä takeet. Kyseiset jäsenvaltiot huomauttivat lisäksi, että käännettyyn verovelvollisuuteen liittyy aina riski siitä, että petokset siirtyvät muihin jäsenvaltioihin. Ne myös muistuttivat, että käännettyä verovelvollisuutta ei saisi käyttää järjestelmällisesti korvaamaan jäsenvaltion veroviranomaisten toteuttaman valvonnan puutteita. Romanian erityistapauksessa kyseiset jäsenvaltiot katsoivat, että asianomainen ala on tuotantoketjun alkupäässä, ja totesivat, että Romanian viranomaiset olivat sitoutuneet olemaan hakemasta kyseisen poikkeuksen voimassaololle jatkoa ja ne olivat ennen kaikkea sitoutuneet toteuttamaan rakenteellisia toimenpiteitä tilanteen korjaamiseksi ennen poikkeuksen kahden vuoden pituisen voimassaoloajan päättymistä. Romania nimenomaisesti ja yksiselitteisesti vahvisti hyväksyvänsä nämä ehdot. Tämä sitoumus vahvistettiin erityisesti 20. kesäkuuta 2011 annetun neuvoston täytäntöönpanopäätöksen 2011/363/EU johdanto-osan 1 kappaleessa, jossa todetaan, että ”Romania on ilmoittanut, ettei se tule hakemaan luvan voimassaololle jatkoa”. Vaikka Romania hyväksyi tämän kahden vuoden pituisen voimassaoloajan, jota ei voida jatkaa, se lähetti voimassaolon jatkamista koskevan hakemuksen. 2. Käännetty verovelvollisuus Alv-direktiivin 193 artiklan mukaan arvonlisäveron maksamisvelvollisuus kuuluu tavaran luovuttavalle tai palvelun suorittavalle verovelvolliselle. Käännetyn verovelvollisuuden tarkoituksena on siirtää kyseinen maksamisvelvollisuus verovelvollisille, jolle tavarat luovutetaan tai palvelu suoritetaan. Missing trader -petos tapahtuu, kun toimijat jättävät alv:n maksamatta veroviranomaisille tuotteensa myytyään. Näiden toimijoiden asiakkailla on kuitenkin oikeus saada verovähennys, koska niillä on hallussaan pätevä lasku. Kaikkein aggressiivisimmillaan tällaisissa veropetostapauksissa samat tavarat luovutetaan tai samat palvelut suoritetaan ns. karusellijärjestelmässä (jossa tavaroilla tai palveluilla käydään kauppaa jäsenvaltioiden välillä) useita kertoja ilman, että veroviranomaisille maksetaan alv:tä. Kun tällaisissa tapauksissa henkilö, jolle tavarat luovutetaan tai palvelut suoritetaan, nimetään arvonlisäverovelvolliseksi, käännetyn vero­velvollisuuden on todettu poistavan mahdollisuuden tällaiseen veropetokseen. 3. HAKEMUS Romanian pyytää alv-direktiivin 395 artiklan nojalla, että neuvosto myöntää komission ehdotuksesta Romanialle luvan jatkaa alv-direktiivin 193 artiklasta poikkeavan erityistoimenpiteen eli käännetyn verovelvollisuuden soveltamista vehnään, spelttiin, rukiiseen, ohraan, maissiin, soijapapuihin, rapsin- ja rypsinsiemeniin, auringonkukansiemeniin ja sokerijuurikkaisiin. Hakemusta perustellaan ennen kaikkea sillä, että Unkarille on myönnetty vastaavanlainen poikkeus maataloustuotteille myös täsmälleen kahdeksi vuodeksi[2] (ja samalla, Unkarin nimenomaisesti hyväksymällä edellytyksellä, ettei poikkeuksen voimassaololle haeta jatkoa). Näillä kahdella poikkeuksella on kuitenkin eri alkamis- ja päättymispäivät: Romanialla 1. kesäkuuta 2011 – 31. toukokuuta 2013 ja Unkarilla 1. heinäkuuta 2012 – 30. kesäkuuta 2014. Romanian mukaan on olemassa riski, että petokset siirtyvät Romaniaan erityisesti sen vuoksi, että Unkarin poikkeuksen soveltaminen jatkuu vielä, kun Romanian poikkeuksen soveltaminen on jo päättynyt. Tässä yhteydessä käyttöön otetut petosten vastaiset toimenpiteet ovat Romanian mielestä riittämättömät torjumaan petokset 31. toukokuuta 2013 jälkeen. 4. KOMISSION KANTA Kun komissio vastaanottaa 395 artiklan mukaisia hakemuksia, se tarkastelee niitä sen varmistamiseksi, että niiden hyväksymistä koskevat perusedellytykset täyttyvät eli yksinkertaistaako ehdotettu erityistoimenpide verovelvollisia ja/tai verohallintoja koskevia menettelyjä tai estääkö ehdotus tietyntyyppisiä veropetoksia ja veron kiertämistä. Komissio on tällaisissa tapauksissa aina noudattanut varovaista lähestymistapaa varmistaakseen, etteivät poikkeukset heikennä yleisen alv-järjestelmän toimintaa ja että ne ovat soveltamisalaltaan rajallisia sekä tarpeellisia ja oikeasuhteisia. Ensinnäkin komissio katsoo, että kyseiset tavarat eli viljat ja öljysiemenet ovat luonteeltaan sellaisia, että tarkastamisen pitäisi olla mahdollista perinteisin valvontakeinoin ilman tarvetta soveltaa käänteistä verovelvollisuutta. Romanialle myönnettiin poikkeus poikkeuksellisissa olosuhteissa, jotta sillä olisi aikaa toteuttaa tiettyjä uudistuksia petosten torjumiseksi. Toiseksi toimenpidettä ei koskaan tarkoitettu pitkäaikaiseksi ratkaisuksi tai korvaamaan riittämätöntä verovelvollisten valvontaa näillä erittäin arvokkailla markkinoilla. Poikkeus oli perusteltu osana toimenpidepakettia, joka Romanian oli määrä toteuttaa, mutta samalla poikkeuksen voimassaolo oli rajoitettu rajalliseksi ajaksi ja poikkeus oli myönnetty sillä sovitulla ehdolla, ettei Romania hae poikkeuksen voimassaololle jatkoa. Täysin samat ehdot sisällytettiin Unkarille myönnettyyn poikkeukseen. Lisäksi on merkkejä siitä, että petokset ovat siirtyneet näillä aloilla erityisesti muihin Kaakkois-Euroopan jäsenvaltioihin. Tämän perusteella käännetyn vero­velvollisuuden pitempiaikainen soveltaminen voisi lisätä petosten riskiä näissä jäsenvaltioissa. Tällaisen riskin merkitystä ei saa aliarvioida, koska näiden alojen merkitys on suuri tällä alueella. 5. PÄÄTELMÄ Edellä mainittujen tekijöiden perusteella komissio vastustaa Romanian hakemusta. [1] Neuvoston täytäntöönpanopäätös 2011/363/EU, annettu 20 päivänä kesäkuuta 2011, luvan antamisesta Romanialle ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide (EUVL L 163, 23.6.2011, s. 26). [2] Neuvoston täytäntöönpanopäätös 2012/624/EU, annettu 4 päivänä lokakuuta 2011, luvan antamisesta Unkarille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide (EUVL L 274, 9.10.2012, s. 26).